**GRADSKA KNJIŽNICA**

**„MATO LOVRAK“**

**UPRAVNO VIJEĆE**

Ivana Nepomuka Jemeršića 1

Grubišno Polje

**OBRAZLOŽENJE FINANCIJSKOG PLANA**

**GRADSKE KNJIŽNICE “MATO LOVRAK” ZA 2023. GODINU**

Na temelju članaka 31. i 36. Zakona o proračunu (Narodne novine, broj: 144/21), Gradska knjižnica “Mato Lovrak”, proračunski korisnik Grada Grubišnoga Polja donosi obrazloženje Financijskog plana za 2023. godinu kako slijedi:

**1. OBRAZLOŽENJE OPĆEG DIJELA FINANCIJSKOG PLANA**

U Financijskom planu za 2023. godinu planirani prihodi iznose 75.440,00 eura, a rashodi 75.573,00 eura. U 2023. godini planira se ostvariti višak prihoda u iznosu od 133,00 eura, a koji će se utrošiti za nabavu knjiga za knjižnicu.

**PRIHODI I PRIMICI**

SKUPINA 63 POMOĆI IZ INOZEMSTVA I OD SUBJEKATA UNUTAR OPĆEG PRORAČUNA

U Financijskom planu planirane su tekuće pomoći proračunskim korisnicima iz proračuna koji im nije nadležan u iznosu od 1.991,00 eura i to iz proračuna Općine Veliki Grđevac, a nisu planirana sredstva od Ministarstva kulture i medija jer njihove ugovore o odobrenim programima dobivamo slijedeće godine.

SKUPINA 64 PRIHODI OD IMOVINE

Planirani prihodi od imovine iznose 1,00 euro a odnose se na kamate na depozite po viđenju.

SKUPINA 65 PRIHODI OD UPRAVNIH I ADMINISTRATIVNIH PRISTOJBI, PRISTOJBI PO POSEBNIM PROPISIMA I NAKNADA

Planirani prihodi od upravnih i administrativnih pristojbi, pristojbi po posebnim propisima i naknada iznose 770,00 eura, a odnose se na prihode od članarina.

SKUPINA 66 PRIHODI OD PRODAJE PROIZVODA I ROBA TE PRUŽENIH USLUGA I PRIHODI OD DONACIJA

Planirani prihodi od prodaje roba iznose 26,00 eura, a prihodi od donacija 133,00 eura.

SKUPINA 67 PRIHODI IZ NADLEŽNOG PRORAČUNA

Planirani prihodi iz nadležnog proračuna iznose 72.386,00 eura, a odnose se na prihode iz proračuna grada Grubišnoga Polja.

 **RASHODI I IZDACI**

Planirani rashodi i izdaci za 2023. godinu financirat će se iz sljedećih izvora prihoda:

|  |  |  |
| --- | --- | --- |
| 1. | Opći prihodi i primici | 72.386,00 eura |
| 2. | Vlastiti prihodi |  1.063,00 eura |
| 3. | Pomoći |  1.991,00 eura |
| 4. | Donacije |  133,00 eura |
|  | **UKUPNO** | **75.573,00 eura** |

**REDOVAN RAD**

U Financijskom planu za 2023. godinu planirani rashodi za redovan rad iznose 67.317,00 eura.

**Rashodi poslovanja**

 SKUPINA 31 RASHODI ZA ZAPOSLENE

 Planirani rashodi za zaposlene odnose se na plaće za dvoje djelatnika zaposlenih na neodređeno vrijeme u iznosu od 30.526,00 eura i ostali rashodi za zaposlen u iznosu od 3.372,00 eura. Doprinosi na plaću planirani su u iznosu od 5.309,00 eura što ukupno iznosi 55.995,00 eura.

 SKUPINA 32 MATERIJALNI RASHODI

 Materijalni rashodi planirani su u iznosu od 16.390,00 eura iz općih prihoda i primitaka, a odnose se na naknade troškova zaposlenima u iznosu od 1.593,00 eura, rashode za materijal i energiju u iznosu od 7.696,00 eura, rashode za usluge u iznosu od 3.585,00 eura, naknadu troškova osobama izvan radnog odnosa u iznosu od 265,00 eura te ostale nespomenute rashode poslovanja u iznosu od 3.251,00 eura.

 Materijalni rashodi planirani od vlastitih sredstava iznose 797,00 eura, a odnose se na naknade troškova zaposlenima te ostali nespomenuti rashodi poslovanja.

Materijalni rashodi od tekućih donacija iznose 133,00 eura, a odnose se na ostale usluge promidžbe i informiranja.

Materijalni rashodi od pomoći iznose 664,00 eura, a odnose se na troškove za uredski materijal i ugovor o djelu.

 SKUPINA 34 FINANCIJSKI RASHODI

 Financijski rashodi planirani su u iznosu od 398,00 eura, a odnose se na usluge banaka.

 **Nabava dugotrajne imovine**

SKUPINA 42 RASHODI ZA NABAVU PROIZVEDENE DUGOTRAJNE IMOVINE

 Nabava dugotrajne imovine planirana je u ukupnom iznosu od 9.728,00 eura.

Nabava dugotrajne imovine od općih prihoda i primitaka iznosi 8.135,00 eura a odnosi se na nabavku Računala i računalne opreme u iznosu od 1.327,00 eura, uredskog namještaja - Program Misli zeleno u iznosu od 172,00 eura, trakaste zavjese za knjižnicu u iznosu od 2.654,00 eura te nabavku knjiga u iznosu od 3.318,00 eura i e-knjiga za knjižnicu u iznosu od 664,00 eura.

 Nabava dugotrajne imovine od vlastitih sredstava iznosi 266,00 eura a odnosi se na nabavu trakastih zavjesa u iznosu od 133,00 eura i nabavu knjiga u iznosu od 133,00 eura.

Nabava dugotrajne imovine od pomoći iznosi 1.327,00 eura, a odnosi se na nabavu knjiga iz sredstava proračuna općine Veliki Grđevac.

**2. OBRAZLOŽENJE POSEBNOG DIJELA FINANCIJSKOG PLANA**

**Sažetak djelokruga rada proračunskog korisnika**

 Gradska knjižnica „Mato Lovrak“ (u daljnjem tekstu: Knjižnica) ima status javne ustanove koja obavlja knjižničnu djelatnost. Osnivač Knjižnice je Grad Grubišno Polje. Knjižnica je osnovana 2006. godine na temelju Odluke o izmjeni Odluke o osnivanju Gradske knjižnice „Mato Lovrak“ Grubišno Polje (KLASA: 612-13/05-01/14 URBROJ: 2127/01-01-06-30). Knjižnica trenutno ima zaposlene dvije djelatnice.

Djelatnost knjižnice obuhvaća prvenstveno: nabavu knjiga i ostalih vrsta knjižnične građe te izgradnju knjižničnih zbirki, stručnu obradu knjižnične građe prema stručnim standardima, što uključuje izradu informacijskih pomagala, pohranu, čuvanje i zaštitu knjižnične građe te provođenje mjera zaštite knjižnične građe koja je kulturno dobro, pružanje informacijskih usluga, posudbu i davanje na korištenje knjižnične građe (uključujući međuknjižničnu posudbu), digitalizaciju knjižnične građe, usmjeravanje i podučavanje korisnika pri izboru i korištenju knjižnične građe, vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga knjižnice, pripremanje kulturnih, informacijskih, obrazovnih i znanstvenih sadržaja i programa te obavljanje i drugih poslova sukladno Zakonu o knjižnicama i knjižničnoj djelatnosti i drugim propisima.

Knjižnica će i u razdoblju od 2023. do 2025. razvijati i jačati svoju funkciju informacijskog, obrazovnog i kulturnog središta Grada Grubišnog Polja te surađivati s lokalnom zajednicom i udrugama kako bi se građanima osigurao kvalitetan pristup znanju, informacijama, i kulturnim sadržajima za potrebe obrazovanja, stručnog i znanstvenog rada, cjeloživotnog učenja, informiranja i razonode.

**Obrazloženje programa**

 Uz redovnu djelatnost koja se prvenstveno odnosi na osnovne zadaće knjižnica koje propisuje Zakon o knjižnicama i knjižničnoj djelatnosti, u cilju poboljšanja i unaprijeđena svojih usluga te zadržavanja postojećih i privlačenja novih korisnika, naša Knjižnica provodi i cijeli niz posebnih programa za korisnike svih dobnih uzrasta:

**Program - Kreativne radionice**

Kreativne radionice su, uz redovan rad, najzastupljenija vrsta aktivnosti koje provodimo u Knjižnici budući da se održavaju gotovo svakog tjedna. Organiziramo ih za djecu, mlade i odrasle, a sukladno tome određujemo temu i tehnike kojima će se radionice provoditi. Planirani iznos za provođenje programa je 1.128,00 eura.

**Cilj** provođenja aktivnosti unutar ovog programa je pomoć u pravilnom intelektualnom, estetskom, radnom i kreativnom razvoju djece i odraslih te pružanje mogućnosti za učenje i usvajanje novih vještina.

**Program - Edukativna predavanja**

Tijekom godine organiziramo različita edukativna predavanja u suradnji s vanjskim suradnicima i stručnjacima za određena područja**.** Predavanja pokrivaju više različitih tematika: važnost čitanja djeci od najranije dobi, sigurnost na internetu, razvoj u sigurnom obiteljskom okruženju, pozitivan utjecaj knjige na čovjekov cjelokupni razvoj, važnost pravilne i uravnotežene prehrane. Planirani iznos za provođenje programa je 730,00 eura.

**Cilj** održavanja edukativnih predavanja je educiranje korisnika o različitim aktualnim temama te pružanje mogućnosti cjeloživotnog učenja i usavršavanja.

**Program – Izložbe**

Svake godine u Knjižnici postavljamo nekoliko izložbi koje su dostupne za razgledavanje našim korisnicima, ali i organiziranim grupama koje dolaze u posjet Knjižnici. Uz 3 veće izložbe – povodom obilježavanja Međunarodnog dana žena, izložba eko-radova te izložba u Mjesecu hrvatske knjige, tijekom godine postavlja se i nekoliko manjih izložbi radova nastalih na kreativnim radionicama u Knjižnici. Planirani iznos za provođenje programa je 199,00 eura.

**Cilj** je afirmacija mladih umjetnika, ali i svih ostalih umjetnika koji žele svoj rad učiniti dostupan većem broju posjetitelja te privlačenje novih skupina korisnika u Knjižnicu.

**Program - Promocija knjiga**

Jedna od važnijih aktivnosti vezana uz knjižnice i knjižnično djelovanje je organiziranje promocija novih knjiga domaćih autora. Kroz godinu planirano je održavanje 10-ak takvih promocija književnih djela za djecu, mlade i odrasle. Planirani iznos za provođenje programa je 1.327,00 eura.

**Cilj** je promoviranje i povećanje vidljivosti pojedinih autora i njihovih djela u društvu, popularizacija knjiga i čitanja te stvaranju novih čitatelja, koji su ujedno i potencijalni novi korisnici Knjižnice.

**Program - Noć knjige**

Noć knjige je manifestacija pokrenuta 2012. godine na nacionalnoj razini s ciljem obilježavanja Svjetskog dana knjige i autorskih prava (23. travnja) i Dana hrvatske knjige (22. travnja). Naša Knjižnica se svake godine uključuje u ovaj program organizacijom raznovrsnog programa za širu publiku koji počinje u dopodnevnim satima književnim susretom i kreativnom radionicom za djecu, nastavlja se u popodnevnim satima promocijom knjige za odrasle, a završava druženjem i noćenjem u knjižnici za djecu. Planirani iznos za provođenje programa je 1.261,00 eura.

**Cilj** ovog programa je općenita popularizacija knjižnične djelatnosti u široj javnosti, kao i razvoj kulturno-animacijskih sadržaja u Knjižnici.

**Program - Ljeto u knjižnici**

U ljetnim mjesecima Gradska knjižnica "Mato Lovrak" nastoji privući što više djece animirajući ih mnoštvom različitih aktivnosti kako bi svoje ljetne praznike proveli što zanimljivije i veselije. Program "Ljeto s knjižnicom“ provodimo već dugi niz godina, a sastoji se od mnoštva aktivnosti, kao što su kreativne radionice, pričaonice, zabavne igre, potraga za blagom, natjecanja u društvenim igrama, dječji partyji, plaža u gradu, knjižnica na otvorenom i čitanje pod zvijezdama. Planirani iznos za provođenje programa je 531,00 eura.

**Cilj** nam je animirati djecu koja zbog različitih razloga nisu u mogućnosti praznike provesti izvan mjesta stanovanja, a dodatni benefiti koje ostvarujemo za Knjižnicu su veća povezanost s lokalnom zajednicom zbog održavanja brojnih aktivnosti na otvorenom te privlačenje novih korisnika.

**Program - Natjecanje u čitanju naglas**

Natjecanje u čitanju naglas program je koji je pokrenula Narodna knjižnica i čitaonica „Vlado Gotovac“ Sisak 2012. godine, a od 2017. godine u njemu sudjeluje i naša Knjižnica. Svake godine organiziramo gradsku razinu Natjecanja u čitanju naglas na kojoj sudjeluju učenici osnovnih škola iz Grubišnog Polja, Velikog Grđevca, Velike Pisanice i Nove Rače te se pobjednici plasiraju dalje na županijsku razinu natjecanja. Planirani iznos za provođenje programa je 266,00 eura.

**Cilj** ovog programa je poticanja djece na čitanje i razvijanje ljubavi prema pisanoj riječi te ostvarivanje povezanosti i suradnje s većim brojem institucija na području našeg Grada, ali i izvan njega.

**Program - Dječji tjedan s knjižnicom**

Gradska knjižnica "Mato Lovrak" posebnu pažnju posvećuje Dječjem odjelu knjižnice koji ujedno okuplja najveći broj korisnika pa upravo zbog toga već dugi niz godina provodimo ovaj program prvi cijeli tjedan u listopadu. Kako bismo obilježili Dječji tjedan, organiziramo veliko otvorenje uz animatore, face painting i plesnu radionicu, a u ostatku tjedna djeci različitog uzrasta na raspolaganju su kazališna predstava, edukativne i zabavne igre, radionice i pričaonice te večer izazova. Planirani iznos za provođenje programa je 730,00 eura.

**Cilj** je razvoj različitih kulturno-animacijskih sadržaja u Knjižnici te upoznavanje i povezivanje djece s Knjižnicom već od predškolske dobi.

**Program - Mjesec hrvatske knjige**

Mjesec hrvatske knjige je manifestacija koja se odvija pod pokroviteljstvom Ministarstva kulture i medija Republike Hrvatske, promiče čitanje kao društvenu vrijednost i knjigu kao kulturno dobro. Naša knjižnica se odavno pridružila obilježavanju ovoj manifestaciji te u skladu s tim svake godine od 15.10. do 15.11. provodi program Mjesec hrvatske knjige. Okosnicu programa čine književni susreti koje organiziramo u suradnji s izdavačkim kućama, čitateljski kvizovi, organizirani posjeti učenika osnovne i srednje škole, akcije učlanjenja korisnika u pola cijene te besplatnog upisa prvašića, izložbe radova hrvatskih autora, pričaonice za predškolce i dane otvorenih vrata Knjižnice. Planirani iznos za provođenje programa je 531,00 eura.

**Cilj** ovog programa je popularizacija knjige i čitanja, zadržavanje postojećih i privlačenje novih korisnika u Knjižnicu te dugoročni doprinos razvoju svih knjižničnih oblika učenja i zabave.

**Program - Čitateljski klub**

Zbog velikog broja upita zainteresiranih korisnika, u našoj Knjižnici od 2019. godine postoje čitateljski klub mladih „Mislim, dakle jesam“ i čitateljski klub za odrasle „Kava, cimet i miris knjige“. Sastanci čitateljskih klubova održavat će se kao i do sada jednom mjesečno. Osim sastanaka na kojima se raspravlja o pročitanim djelima, kroz klub članovi imaju i mogućnost upoznati se s poznatim autorima te sudjelovati u čitateljskim kvizovima. Planirani iznos za provođenje programa je 398,00 eura.

**Cilj** osnivanja čitateljskih klubova je promicanje i poticanje čitanja te razvijanje svijesti o važnosti i utjecaju čitanja i pismenosti među mladim i odraslim građanima.

**Program - Susreti najčitatelja BBŽ**

Potaknuti velikim brojem članova narodnih knjižnica koji godišnje pročitaju iznimno velik broj djela, knjižničari na razini županije pokrenuli su program Susreti najčitatelja Bjelovarsko-bilogorske županije kako bi se posebno istaknuli i nagradili najčitatelji svih narodnih knjižnica u županiji, a svake godine se susret održava u jednom od gradova naše županije. Naša Knjižnica također se priključila provedbi ovog programa koji će se u 2023. godini održati po 19. put. Planirani iznos za provođenje programa je 266,00 eura.

**Cilj** ovog programa je popularizacija knjige i promoviranje čitanja među korisnicima svih dobnih skupina.

**Program - Čitam i rastem**

Ovim programom nastojimo u Knjižnicu privući skupinu najmanjih korisnika – bebe od 0 do 3 godine, a s njima i njihove roditelje. To postižemo provođenjem različitih aktivnosti zanimljivih upravo toj ciljanoj skupini, kao što su održavanje mjesečnih sastanaka na Dječjem odjelu Knjižnice, održavanje edukativnih predavanja pod vodstvom pedijatrice Marije Čatipović, patronažne sestre Danice Bijelić te knjižničara i dječjih psihologa, podjela prigodnih poklon paketa za poticanje čitanja novorođenim bebama u tekućoj godini. Planirani iznos za provođenje programa je 531,00 eura.

**Cilj** ovog programa je poticanje i razvijanje predčitalačkih navika kod djece od najranije dobi te privlačenje nove skupine korisnika u Knjižnicu.

**Program - Misli zeleno**

Ovim programom naša Knjižnica se pridružuje Zelenim knjižnicama koje u sklopu svoje djelatnosti konstantno educiraju javnost o važnosti zaštite okoliša i održivom načinu života. Program će se ostvariti kroz aktivnosti poput edukativnih predavanja udruge Zeleni klik, održavanje 3 eko radionice te postavljanje tematske izložbe, terenske nastave za djecu te opremanje zelenog kutka u knjižnici koji bi bio opremljen aktualnom literaturom vezanom uz „zeleni“ i održivi način života. Planirani iznos za provođenje programa je 358,00 eura.

**Cilj** je pridonijeti razvoju zelene pismenosti i ekološke osviještenosti građana, stjecanje znanja i vještina potrebnih za poboljšanje kvalitete vlastitog života i života čitave zajednice, ali kao i kod ostalih programa cilj nam je i privući novu nišu mladih korisnika koji su sve više zainteresirani za ekološke teme.

**Ciljevi i strategija dugoročnog razvoja**

 Cjelokupna djelatnost koju Knjižnica provodi, i redovna djelatnosti i posebni programi, temelje se na sljedećim dugoročnim općim ciljevima:

* zadovoljavanje osnovnih informacijskih i kulturnih potreba građana,
* povećanje broja korisnika Knjižnice,
* popularizacija knjižnične djelatnosti u širim društvenim krugovima,
* razvoj različitih kulturno-animacijskih sadržaja za privlačenje šire publike,
* poticanje čitanja i cjeloživotnog učenja,
* unaprjeđivanje ukupnog kulturnog života zajednice.

Slijeđenjem i izvršavanjem svih ovih ciljeva idemo prema tome da Knjižnica postane prepoznatljivo kulturno središte naše lokalne zajednice te mjesto slobodnog pristupa cjelokupom znanju i civilizacijskim tekovinama za sve građane s naglaskom na zavičajnoj zbirci koja je od posebnog interesa za lokalnu sredinu u kojoj Knjižnica djeluje.

**Zakonske i druge pravne osnove na kojima se zasnivaju programi**

Djelatnost Knjižniceostvaruje se u skladu sa zakonskom osnovom: Zakon o knjižnicama i knjižničnoj djelatnosti (NN 17/19), Zakon o ustanovama (NN 76/93, 29/97, 47/99, 35/08, 127/19), Zakon o proračunu (144/2021), Statut Gradske knjižnice „Mato Lovrak“.

**Pokazatelji na kojima se zasnivaju izračuni i ocjene potrebnih sredstava za provođenje programa**

Financijskim planom predviđeni prihodi i primici te rashodi i izdaci za provođenje programa u 2023. godini polaze od pretpostavke da će Knjižnica razvijati svoju djelatnost u skladu sa suvremenim razvojem knjižničarstva te da će pri tome, kao i do sada, imati potporu na lokalnoj razini sukladnoj financiranju prethodnih godina.

Ishodište i pokazatelji na kojima se zasnivaju izračuni i ocjene potrebnih sredstava za provođenje programa jesu: broj korisnika upisanih u Knjižnicu u 2022. godini te planirani broj korisnika koji će biti upisani u Knjižnicu u 2023. godini, Odluka o novom cjeniku usluga Gradske knjižnice “Mato Lovrak” (Upravno vijeće Knjižnice, URBROJ: 2127-1-25/80/22) te očekivano ostvarenje Financijskog plana Knjižnice za 2022. godinu.

 Nakon usvajanja proračuna na lokalnoj razini za 2023. godinu, Financijski plan će se po potrebi uskladiti s odobrenim sredstvima, a rebalansom u tijeku godine planirati sredstva i realizacija programa u skladu s osiguranim sredstvima po izvorima financiranja.

**Izvještaj o postignutim ciljevima i rezultatima programa temeljenim na pokazateljima uspješnosti iz nadležnosti proračunskog korisnika u prethodnoj godini**

 U prethodnoj godini Knjižnica je poslovala pozitivno, i što se tiče financijskog aspekta, ali i s aspekta broja korisnika, broja organiziranih aktivnosti te njihove posjećenosti. Teško je odrediti točne podatke do kraja godine, no navedeni pokazatelji odnose se na rad Knjižnice do 20. studenoga 2022. godine.

Broj aktivnih korisnika povećan je za oko 5% i iznosi 357 korisnika, od čega 65% čine djeca u dobi do 18 godina. Samim time logično je da se povećao i broj posjeta knjižnici pa on iznosi 6.800 fizičkih posjeta korisnika Knjižnici te 14.350 virtualnih posjeta.

Uveden je jedan novi program, a radi se o programu „Čitam i rastem“ unutar kojega je održano 9 aktivnosti kojima je obuhvaćeno ukupno 145 korisnika. Od ostalih aktivnosti koje smo održavali tijekom godine u sklopu pojedinih programa, ali i samostalno održano je 14 kreativnih radionica za odrasle te 27 kreativnih radionica za djecu, 8 edukativnih predavanja, 6 promocija knjiga, 14 pričaonica i drugih aktivnosti za poticanje čitanja, 2 kazališne predstave, 4 izložbe radova te još 18 ostalih zabavno-edukativnih aktivnosti za djecu različitog uzrasta. Ukupan broj posjetitelja ovih aktivnosti je oko 2.450.

Nabava knjižnične građe zadržala se na istoj razini kao i prethodnih godina i iznosi 1.100 nabavljenih novih naslova u ovom trenutku pa stoga možemo zaključiti kako je povećan broj članova Knjižnice i povećan broja posjetitelja događanja u Knjižnici izravan rezultat naših napora za osmišljavanjem i provođenjem raznovrsnih programa koji zadovoljavaju potrebe korisnika različitih životnih dobi za kulturnim, edukativnim, zabavnim i kreativnim sadržajima. U tom smjeru nastavljamo ići i dalje i prilagođavati poslovanje potrebama naših trenutnih korisnika, ali i cijele lokalne zajednice u kojoj živimo i djelujemo.

 Ako se osvrnemo na sveukupno poslovanje, Financijskim planom Knjižnice za prethodnu godinu uspješno je osigurano funkcioniranje redovne djelatnosti Knjižnice, ali i posebnih programa pravilnim rasporedom sredstava iz proračuna Grada Grubišnoga Polja, Ministarstva kulture i medija RH, ostalih pomoći i donacija te vlastitih sredstava.

U Grubišnom Polju, 21.studenog 2022.g.

 **Ravnateljica**

 **Jelena Ćafor mag.bibl.**